Dikakgelo tse di simololang tsa ga Stephen Lett, yo e leng leloko la Setlhopha se se Laolang sa Basupi ba ga Jehofa yo e neng e le modulasetulo wa thulaganyo ya kalogo, e ne e le tse di gakololang baithuti jaana: “Fa lo ya kwa dikabelong tsa lona, go sa kgathalesege gore lo ya kae kgotsa lo iphitlhela lo le mo maemong afe, go na le ba bantsi ba ba mo letlhakoreng la lona go na le ba ba leng kgatlhanong le lona.” A dirisa kgaolo ya 6 ya Dikgosi tsa Bobedi, Mokaulengwe Lett o ne a gakolola baithuti gore ba ka tshepa gore Jehofa Modimo le diketekete tsa baengele ba tla ba ema nokeng fa ba ntse ba itsise batho “dilo tse dikgolo tsa Modimo.” (2 Dikgosi 6:15, 16) Bakeresete ba lekgolo la ntlha la dingwaga ba ne ba ganediwa e bile batho ba ne ba sa rate tiro ya bone ya go rera le ya go ruta, mme barongwa ba Bakeresete gompieno le bone ba mo boemong jo bo tshwanang. Le fa go ntse jalo, ba ka ikanya tshegetso e e tswang kwa legodimong le ya phuthego ya ga Jehofa e e mo lefatsheng.—Pesalema 34:7; Mathaio 24:45.